Kohtuasi C-199/15

Ciclat Soc. Coop.

versus

Consip SpA

ja

Autorità per la Vigilanza sui Contratti Pubblici di lavori, servizi e forniture

(eelotsusetaotlus, mille on esitanud Consiglio di Stato)

Eelotsusetaotlus – Direktiiv 2004/18/EÜ – Artikkel 45 – ELTL artiklid 49 ja 56 – Riigihanked – Ehitustööde, asjade ja teenuste riigihankemenetlusest kõrvaldamise tingimused – Sotsiaalkindlustusmaksete maksmise kohustused – Sotsiaalkindlustusmaksete nõuetekohast maksmist tõendav ühtne dokument – Eeskirjade eiramiste kõrvaldamine

Kokkuvõte – Euroopa Kohtu otsus (üheksas koda), 10. november 2016

Õigusaktide ühtlustamine – Ehitustööde, asjade ja teenuste riigihankemenetlused – Direktiiv 2004/18 – Lepingute sõlmimine – Hankemenetlusest kõrvaldamise põhjused – Liikmesriikide kaalutlusõigus – Sotsiaalkindlustusmaksete maksmise kohustuste täitmata jätmine – Liikmesriigi õigusnormid, mis kohustavad hankijat kõrvaldama hankemenetlusest ettevõtja, kelle puhul esineb hankemenetluses osalemise kuupäeval selle valdkonna õigusrikkumine, mida on nimetatud pädeva asutuse väljastatud tõendist – Lubatavus

(Euroopa Parlamendi ja nõukogu direktiiv 2004/18, artikkel 45)

Direktiivi 2004/18 (ehitustööde riigihankelepingute, asjade riigihankelepingute ja teenuste riigihankelepingute sõlmimise korra kooskõlastamise kohta) artiklit 45 tuleb tõlgendada nii, et sellega ei ole vastuolus sellised liikmesriigi õigusnormid, mis kohustavad hankijat pidama hankemenetlusest kõrvaldamise aluseks sotsiaalkindlustusmaksete maksmise kohustuse rikkumist, mis nähtub sotsiaalkindlustusasutuste koostatavast tõendist, mille hankija on välja nõudnud omal algatusel, kui asjaomane rikkumine esines hankemenetluses osalemise kuupäeval, olgugi et seda pakkumuse edukaks tunnistamise või hankija poolt omal algatusel läbi viidud kontrolli ajal enam ei esinenud.

Ühelt poolt lubab direktiivi 2004/18 artikli 45 lõike 2 punkt e nimelt liikmesriikidel hankemenetlusest kõrvaldada iga ettevõtja, kes ei ole täitnud oma sotsiaalkindlustusmaksete maksmise kohustusi. Teiselt poolt ei ole see, et ettevõtjat ei teavitatud sellise eeskirjade eiramise esinemisest, eriti tähtis, tingimusel et tal on kogu aeg võimalik kontrollida oma olukorra õiguspärasust pädeva asutuse juures. Kui selline võimalus on olemas – ja selle peab välja selgitama liikmesriigi kohus – ei saa ettevõtja tugineda sellisele sotsiaalkindlustusasutuste koostatud tõendile, mille ta on saanud enne oma pakkumuse esitamist ning millest nähtub, et ta on täitnud oma sotsiaalkindlustusmaksete maksmise kohustused teataval pakkumuse esitamisele eelneval perioodil, samas kui ta oli – kui see nii on – pärast pädevalt asutuselt teabe taotlemist teadlik sellest, et tema sotsiaalkindlustusmaksete maksmise kohustused ei olnud oma pakkumuse esitamise kuupäeval enam nõuetekohaselt täidetud.

Pealegi ei näe direktiivi 2004/18 artikli 45 lõige 2 ette selles sättes liidu tasandil kehtestatud hankemenetlusest kõrvaldamise aluste ühetaolist kohaldamist, kuivõrd liikmesriikidel on õigus jätta need hankemenetlusest kõrvaldamise alused üldse kohaldamata või hoopis võtta need oma õigusnormidesse üle rangusastmega, mis võib olla vastavalt juhtumile erinev vastavalt liikmesriigi tasandil valitsevatele õiguskorraga seonduvatele, majanduslikele või sotsiaalsetele kaalutlustele. See säte ei kohusta seega liikmesriike jätma hankijatele sellega seoses kaalutlusruumi.

(vt punktid 33, 34, 36, 40 ja resolutsioon)